मालदा। सहगल चला गया, अनुब्रत चला गया, कुंतल चला गया, पार्थ चला गया, काफी मशक्कत के बाद तृणमूल नेता एक-एक कर तिहाड़ जेल जाने लगे हैं। तृणमूल नेताओं को खदेड़ने के लिए सीपीआईएम, कांग्रेस या बीजेपी की जरूरत नहीं है। तृणमूल ही तृणमूल को हरा देगी और पुलिस इतनी व्यस्त हो जाएगी कि मोटी किताबों में केस लिखने के लिए इलाके में नहीं जा पाएगी।
हरिश्चंद्रपुर-2 ब्लॉक के सुल्तान नगर ग्राम पंचायत के सायरा गांव में शुक्रवार की शाम वामपंथी नेता शेख खलील ने भ्रष्टाचार के मुद्दे पर तृणमूल कांग्रेस पर कुछ इन्हीं शब्दों में जमकर कटाक्ष किया। उल्लेखनीय है कि आगामी त्रिस्तरीय पंचायत चुनाव को लेकर माकपा ने कमर कस लिया है। वहीं माकपा के दिग्गज नेता एक के बाद एक जनसभाएं कर रहे हैं।
हरिश्चंद्रपुर के सायरा गांव में कार्यकर्ता बैठक में माकपा के राज्य कमेटी के सदस्य जमील फिरदौस, जिला कमेटी के सदस्य शेख खलील, हरिश्चंद्रपुर 2 ब्लॉक डीवाईएफआई के अध्यक्ष अस्माउल हक और स्थानीय समिति के सदस्य आइया इरफान और क्षेत्र के वामपंथी नेताओं के साथ सोनू खान उपस्थित थे।